Pink, Candy, Pop: 2013
Nagyon közeledik az év vége (már csak órák kérdése), így ez a smink lett a 2013-as év utolsó sminkje. Igyekeztem egy viszonylag hordható, de mégis látványos szilveszteri bulisminket összehozni, amiben a földszínek mellett, a fényes arany és ezüst színek is dominálnak. Minél inkább a szemekre próbáltam terelni a hangsúlyt, ezért az arc és az ajkak is viszonylag minimálisan lettek kiemelve.
A szemsmink alapját kétféle barna képezi, amire feketét satíroztam el, és alakítottam ki a smink formáját. Ezután következett a csillogó arany, amit a szem középső részére vittem fel, a belső szemzugba pedig aranyfényű rózsaszín szemhéjpúder került, utána pedig ugyanerre részre az ezüst, amit egészen a középső részig satíroztam el. Az alsó szempillatőnél a kétféle barna, a fekete, majd ismét az aranyfényű rózsaszín került. Az ajkamra egy aranyfényű rúzst tettem (ami első próbálkozás volt, eléggé szárít, ahogy látom, de nagyon tartós), az orcákra pedig barackos pirosítót.
Én nem vagyok maradéktalanul elégedett most, valahogy kijöttem a gyakorlatból, olyan rég sminkeltem magamon, de a következő évre ez lesz a fogadalmam: még több gyakorlás!
Remélem azért tetszett nektek ez a smink nektek, és szeretnék mindenkinek ezúton is sikerekben gazdag, boldog új évet kívánni! :)
Benefit pirosító - Georgia
Sleek Face Form Palette . Light
Urban Decay Vice 2 - Shellshock, Strike, Lovesick, Radar, Habit
MAC - Quarry
Sleek Oh So Special paletta - Gateau, Boxed, Wrapped Up
MAC - You've Got It!
Igen. Itt van. Itt van az, amit már kb. április óta kértek, én meg folyamatosan ígérgettem, hogy majd-majd, majd lesz. Na de most már minden adott volt hozzá, hogy végre megszülessen az a bizonyos sminktárolós poszt. :)
Először szeretném kezdeni azzal, hogy októberben új helyre költöztek a dolgaim, hiszen szülinapomra kaptam (és kértem) egy igen praktikus kis tárolóegységet (IKEA ALEX, 9 fiókos), mert már az előző helyükön igencsak szűkösen éltek a sminkcuccaim. Azért erre esett a választásom, mert több bloggernél (külföldi és magyar) is láttam, hogy mennyire jó megoldás ez a fiókos szekrény a sminkek tárolására. A költözés valami hatalmas öröm és boldogság volt, végre szintet léptem és mindennek meg lett a maga kis helye. Természetesen a régi tárolóim sem maradtak kihasználatlanul, mivel ide kerültek az olyan kis apróságok, mint a körmös kellékek (ecsetek, kövek, matricák stb.), szivacsok, meg minden kisebb-nagyobb eszköz, ami a sminkeléshez időnként kell.
Tehát ilyen volt előtte...
És ilyen utána...
Essen egy pár szó mindenek előtt az ecsetekről. Az ecseteim kezdetben kis bögrékben tároltam, külön az arcra való és külön a szemre való darabokat. Aztán anyu a költözéskor vett egy pár tároló eszközt, köztük egy evőeszköz lecsepegtető valamit, aminek nem tudom a rendes nevét, de ez annyira jónak bizonyult az ecsetek tárolására, hogy átköltöztettem őket ide. Itt is szétszeparáltam az arc és a szem ecseteket, alulra pedig a kabukik kerültek. Eredetileg nem a szekrényen tartom őket, hanem az ALEX tetején, de most a téli időszakra a gyertyákat költöztettem oda, így sokkal hangulatosabb a szobám ennek a sarka. :)
Na de haladjunk is tovább. Most szépen sorban, fentről lefelé mutatom meg, hogy mik is lapulnak az egyes fiókokban. Egyébként a véletlen műve volt kezdetben, de aztán tovább vittem azt, hogy az egyes fiókokon belül lévő tárolók/elválasztók lila színűek legyenek. Szerintem szuperül néz ki így.
Az első fiókban a szemhez való dolgok lapulnak, méghozzá főként szemceruzák, szemhéjtusok, de itt tartom a szemöldökceruzáim is.
Nem kell majd meglepődni, mert összesen 3 fiókot foglalnak el a szemre való sminktermékek! A következőben a tégelyes krémes szemhéjszínezők (főként MAC Paint Potok), tégelyes tusok, a nagyobb paletták, szemhéjalapok és pigmentek foglalták el helyüket.
A harmadik fiókban főként a mono szemhéjpúdereket, a Sleek palettáim, pár pigmentet és a szempillaspiráljaim tárolom. A monok tárolója már most betelt, szerintem idővel be kell szereznem egy olyat, ami kevesebb helyet foglal, de több mono fér el benne. Vagy csinálnom egy szétválasztót ezekhez.
Ezt követik az arcra való termékek: alapozók, korrektorok, púderek, pirosítók, BB krémek. A hátsó rekeszekbe olyan dolgokat raktam, amiket nem használok, de hátha jó lesz még valamire.
És persze nem maradhatnak ki a rúzsok sem. Én magam lepődtem meg a legjobban, hogy mennyire kevés rúzsom van, az előzőben már alig fértek el. A fiókban lévő szétválasztót pedig DIY készítette és rakta össze a barátom, az ötletet INNEN "loptuk". Egyébként ITT láttam még ugyanilyen DIY megoldást szemhéjpúderekre és pirosítókra is. Lehet egyszer megkérem, hogy ezt is csinálja meg nekem. Ő olyan ügyes ezekben. :)
A következő fiók kicsit kusza. Itt tárolom a szájfényeket, ajakbalzsamokat és az UD palettám is, ami már a rendeltetése szerinti helyre nem fért be. Meg persze pár műszempilla és üres dobozok is lapulnak itt, amiket csak azért tartottam meg, hogy a későbbi tesztelés során lássam a leírásukat, esetleg az összetevőjüket is.
A körömlakkok is végre saját helyet kaptak. Ezelőtt több dobozban elzárva élték életüket, de ezzel az elrendezéssel sokkal könnyebben átlátom őket. Bár már most félek, hogy be fog nagyon hamar telni ez a szekció is...
Az utolsó két fiókban csak neszesszereket, a fényképezőgépem meg egyéb apróságokat tartok, de úgy gondoltam, ezeket nem érdemes lefotózni.
Remélem most már kielégítettem minden kis kíváncsi olvasómat, aki ezt a sminktárolós posztot követelte tőlem hosszú-hosszú ideje:)
Végre volt egy kis időm sminkelni is, így ez egy remek alkalom volt arra, hogy kipróbáljam az új Urban Decay Vice 2 palettám, amit már mutattam is nektek. Mivel a palettában egész sok a sötét szín, így az alaphoz sötétbarnát használtam, amit a palettában található két lilával és a metálos ezüsttel egészítettem ki, az ajkamat pedig bordó folyékony rúzzsal festettem ki. Nem törődtem most azzal, hogy minden tökéletes legyen, hiszen az én képzeletemben egy Grunge Díva sem törődik ezzel. Így a szemfesték lehet egy kicsit elmosódott, a rúzs sem tökéletesen meghúzott. Az inspirációt Beyoncé adta nekem, ő az akinek minden stílus jól áll, és aki a napokban megmutatta, hogy teljesen el tud vonatkoztatni a megszokott zenei közegétől és mindig meg tud újulni. Arc:
Urban Decay Vice 2 - Rewind, Derailed, Voodoo, Betrayal, Shellshock, Habit
Lancôme Crayon Khol - 02 Brun
Red Cherry műszempilla #119
OCC Lip Tar - Tarred + Harlot
Elértem felnőttségemnek azt a szakaszát, mikor karácsonyra már magamnak vásárolok ajándékot, és meglepetést (egy-két kivétellel) nem nagyon kapok. Az Urban Decay Vice 2 paletta az első "önajándékaim" egyike, ráadásul akciós is volt a lookfantastic.com-on, így kis gondolkozás után már repült is hozzám.
A paletta csomagolása önmagában egyszerű, látványra viszont nagyon érdekes és ízléses, ráadásul a fedele egy kis gomb megnyomására szinte automatikusan kinyílik, így akár egy kézzel is nyitható. 20 szín található a palettán belül (plusz egy kétvégű ecset), melyek mindegyike más-más finisshel és textúrával rendelkezik. A három microglitterrel rendelkező árnyalat (Lovesick, Prank, Poison) a leggyengébben teljesítők a brancsból, a satírozás alkalmával azonnal elhalványulnak és eltűnnek az apró csillámok róluk, ráadásul nem olyan vaj puhák, mint a többiek. Két matt finishű árnyalat (Habit, Rewind) is került a palettába, ezek inkább semlegesek, amik alapnak vagy satírozáshoz kiválóan működnek, mert egyáltalán nem krétaszerűen szárazak. Imádom még a Shellshock metálos ezüstjét is, bámulatos a szemhéjon, a Betrayal kék-lila duokróm csodáját, és a csillámos mályva Coax-ot is. Bár, hogy őszinte legyek, mindegyik színt külön-külön ki tudnám emelni, hogy miért tökéletesek. Szerintem ár-érték arányban ez egy remek paletta, hiszen 20 000 Ft-ért, 20 féle, nagyon jó minőségű, jól kombinálható színeket kapunk. Csak gondoljatok bele, hogy a MAC egy limitált palettája kb 12-13 ezret kóstál 4(!!) színért, amik évről-évre hatalmas csalódások, és ritka rossz minőségűek. Így összehasonlítva már látszik mennyire jó árban is a Vice 2. Egyébként a beautybay.com-ról meg tudjátok rendelni, most akciósan 43.80 euróért (kb. 13 000 Ft).
Főleg azoknak ajánlom ezt a palettát, akik szeretnek fényes/csillámos és inkább sötétebb sminkeket, amiket néha egy-egy élénkebb árnyalattal is szívesen megdobnának, mert akkor ez a számukra tökéletes darab. Bejegyezte:
Annyira gyorsan eltelt ez az év is! Hihetetlen, hogy 2014 áprilisában már a 3. évét fogja ünnepelni a blog, ami valami felfoghatatlan. Na de nem térek el a tárgytól, most úgy gondoltam, hogy karácsony alkalmával megosztok egy pár személyes jellegű képet a családi ünneplésről és egy sminket, amit karácsonyra terveztem egy teljesen más megközelítésben, de végül is körítés nélkül mutatom meg nektek. Az idei karácsonyt nagyon vártam, pedig sose voltam nagy karácsonyozó, de most annyira benne voltam a hangulatban és annyira jó volt. Valószínűleg jövőre már díszeket meg kis mütyüröket is veszek, hogy fokozzam a hangulatot, ehhez pedig imádom nézegetni a Pinteresten a különböző inspirációs fotókat. Egyébként az itt bemutatott képek az új géppel készültek, amit a kedvesemtől kaptam, és amelynek látványától még most is könnyekig hatódom, annyira váratlanul ért tőle ez az ajándék. Szóval nézzétek el, hogy nem éppen a legtökéletesebb a kivitelezésük, még gyakorolgatok rajta és tesztelgetem a beállításokat. Végezetül pedig ezúton is szeretnék mindegyikőtöknek boldog karácsonyt és örömökben gazdag újévet kívánni! :)
És íme a smink:
Egy pár szót az indulásáról: francia eredetű, 1972-ben alakult egy francia természetgyógyász és kozmetikus, azaz Jean-Paul Lopart és Rosanne Verle alkotta meg a márkának az alap kínálatát, amiket üvegampullás kiszerelésekben álmodtak meg. Ugyanis, mivel adalékanyag- és színezékmentes termékekről beszélünk, ez a csomagolási technika nyújtja a legtartósabb és higiénikusabb megoldást. Ma már 350 termékkel rendelkezik a PHYT'S és 33 országban vannak jelen. Kétféle kínálattal rendelkezik: az egyik kifejezetten kozmetikusok számára készült vonal (ebben szerepelnek az ampullás csomagok, amik a megszokott 4 féle bőrtípus helyett, kb. 6 féle bőrtípusnak megfelelő, szinte személyre szabott megoldásokat kínál, mindezeket étrendkiegészítőkkel is megfűszerezve a még hatásosabb eredményekért), a másik pedig egy lakossági vonal, ahol a már jól ismert arc- és testápolási szerek mellett a férfi bőrápolás és a baba bőrápolás is szerepet kap. Továbbá létezik egy organikus smink vonal is a márkán belül, ami azoknak a nőknek nyújt megoldást, akiknek a bőre rendkívül érzékeny a hagyományos kozmetikumokra, ugyanakkor nem szeretnék a napi rutinjukból a sminkelést kihagyni. A termékek mindegyike EGYTŐL EGYIG organikus, ellenőrzött alapanyagokból készültek és megfelelnek a Cosmebio előírásainak mely szerint:
Az eseményen mi is kipróbálhattunk pár jellegzetes termékét a márkának. Eszméletlen mekkora a választék és mennyire széles a skálája a különböző hatású ápolóknak. Az én személyes kedvencem az Aqua Phyt's Eau Micellaire Hydratante, hidratáló micellás arctisztító víz, ami pikk-pakk leszed minden sminket és szennyeződést az arcról, hialuronsavban, rózsavízben gazdag. Ugyanakkor ugyanez a vonal hidratáló elixírje (Élixir Hydratant) is nagyon kellemes, puha bőrt eredményez felkenve. Mindegyik termék illata nagyon jellegzetes, gyógynövény szagú, a lányokkal meg is beszéltük hogy ez rozmaring illetve eukaliptuszra emlékeztet minket. Igyekeztünk mindent, amit lehetett kipróbálni, de annyi minden csoda van, amik közül lehet válogatni, hogy komolyan a bőség zavara üldözött mikor a fejeben összeállítottam a Phyt's termékek kívánságlistáját. Ugyanis én, aki sosem figyelem gőzerővel, hogy mi bio és mi nem, teljesen a rabjává váltam a PHYT'S által felvezetett szellemiségnek és már alig várom, hogy berendeljek egy pár terméket, hogy élesben is megbizonyosodhassak a hatásosságukról. Itt meg kell említenem, hogy igen, ezeknek a kozmetikumoknak az árai nem éppen pénztárcabarátok, na de hát valamit valamiért, hiszen itt tényleg olyanért fizet az ember, amiről tudja hogy miből van, hogyan készült, és milyen hatást érhet el vele, ha a megfelelő készítményt használja a bőrén.
arcápoló,